2. ปัจจัยความเสี่ยง

  2.1 ความเสี่ยงจากความผันผวนของราคาวัตถุดิบและราคาสินค้า

  ในการผลิตลวดเหล็กแรงดึงสูง ต้นทุนวัตถุดิบซึ่งได้แก่เหล็กลวดมีสัดส่วนถึงร้อยละ 70-85
  ของต้นทุนการผลิตรวม ประกอบกับวัตถุดิบส่วนหนึ่งต้องนำเข้าจากต่างประเทศ
  บริษัทฯจึงมีความเสี่ยงจากความผันผวนของราคาวัตถุดิบและอัตราแลกเปลี่ยน
  โดยเฉพาะในภาวะที่สถานการณ์ทางทางเศรษฐกิจมีการเปลี่ยนแปลงตลอดเวลา
  ซึ่งหากบริษัทฯไม่สามารถปรับราคาขายตามต้นทุนวัตถุดิบที่เปลี่ยนแปลงจะส่งผลกระทบต่อความสามารถในการทำกำไรของบริษัทฯ

  ดังนั้น ในการบริหารความเสี่ยงจากความผันผวนของราคาวัตถุดิบและราคาสินค้า
  บริษัทฯได้ใช้วิธีติดตามและประเมินสถานการณ์อย่างใกล้ชิด
  ใช้นโยบายในด้านราคาสินค้าอย่างระมัดระวัง
  รวมถึงกระจายฐานลูกค้าให้หลากหลายทั้งในประเทศและต่างประเทศ
  และป้องกันความเสี่ยงจากอัตราแลกเปลี่ยนด้วยการทำสัญญาซื้อขายเงินตราต่างประเทศล่วงหน้า
  ซึ่งบริษัทฯคาดว่าจะไม่ได้รับความเสียหายจากความผันผวนของราคาสินค้าเกินกว่าที่ได้ตั้งค่าเผื่อการลดมูลค่าของสินค้าคงเหลือไว้ในบัญชี

 2.2 ความเสี่ยงจากการออกมาตรการตอบโต้การทุ่มตลาดสินค้าเหล็กลวดคาร์บอนสูง

  เมื่อวันที่ 23 พฤศจิกายน 2555
  กรมการค้าต่างประเทศได้ประกาศเปิดการไต่สวนการทุ่มตลาดสินค้าเหล็กลวดคาร์บอนสูงที่มีแหล่งกำเนิดจากสาธารณรัฐประชาชนจีน
  ตามคำขอของผู้ผลิตในประเทศ ที่เห็นว่ามีการทุ่มตลาดในอัตราร้อยละ 15.98 ของราคา CIF
  และขณะนี้คณะกรรมการพิจารณาการทุ่มตลาดและการอุดหนุนอยู่ระหว่างดำเนินการไต่สวนตาม
  พ.ร.บ.การตอบโต้การทุ่มตลาดและการอุดหนุน ซึ่งคาดว่าจะใช้เวลาประมาณ 6-12 เดือน
  นับแต่วันประกาศเปิดการไต่สวน

  เนื่องจากสินค้าดังกล่าวเป็นวัตถุดิบสำคัญที่ใช้ในการผลิตของบริษัทฯ
  และส่วนหนึ่งบริษัทฯได้นำเข้าจากสาธารณรัฐประชาชนจีน
  จึงมีความเสี่ยงที่ต้นทุนการนำเข้าจะเพิ่มขึ้นหากผลการวินิจฉัยเห็นว่ามีการทุ่มตลาดและมีมติให้เรียกเก็บอากรตอบโต้การทุ่มตลาด
  ทำให้ต้นทุนการผลิตของบริษัทเพิ่มขึ้นตามไปด้วย
  ซึ่งหากบริษัทฯไม่สามารถปรับราคาขายตามต้นทุนที่เพิ่มจะส่งผลกระทบต่อความสามารถในการทำกำไรของบริษัทฯ

  ในการบริหารความเสี่ยง
  บริษัทฯได้ใช้วิธีติดตามสถานการณอย่างใกล้ชิดและแจ้งให้ลูกค้าของบริษัทรับทราบข้อมูลอย่างต่อเนื่อง
  ในขณะเดียวกัน
  บริษัทฯใช้วิธีจัดหาแหล่งวัตถุดิบจากผู้ผลิตที่ไม่ใช่ผู้ผลิตจากสาธารณรัฐประชาชนจีนเพิ่มขึ้นเพื่อเป็นทางเลือกไว้หากผลการพิจารณามีมติให้เรียกเก็บอากรตอบโต้การทุ่มตลาดสินค้าที่นำเข้าจากสาธารณรัฐประชาชนจีน

3.  ความเสี่ยงกรณีการให้เงินกู้ยืมแก่บริษัทที่เกี่ยวข้องกัน

  ณ วันที่ 31 ธันวาคม 2555 บริษัทฯ
  มีเงินให้กู้ยืมแก่กิจการที่เกี่ยวข้องกันรวมดอกเบี้ยค้างรับเป็นจำนวนรวมทั้งสิ้น 1,454.30
  ล้านบาท (รายละเอียดเกี่ยวกับจำนวนเงินต้น ดอกเบี้ยค้างรับ และหลักประกันของเงินให้กู้ยืม
  แยกตามรายบริษัท ปรากฏตามหมายเหตุประกอบงบการเงินข้อ 12)

  การที่บริษัทฯ มีเงินให้กู้ยืมแก่กิจการที่เกี่ยวข้องกันและเงินให้กู้ยืมดังกล่าวค้างชำระมาตั้งแต่ปี
  2536 บริษัทฯ จึงมีความเสี่ยงที่จะไม่ได้รับเงินคืน

  อย่างไรก็ตาม บริษัทฯ
  ได้ตั้งค่าเผื่อหนี้สงสัยจะสูญสำหรับเงินให้กู้ยืมแก่บริษัทที่เกี่ยวข้องกันรวมดอกเบี้ยค้างรับไว้ทั้งจำนวนแล้ว
  ปัจจัยดังกล่าวจึงไม่มีผลกระทบต่อความสามารถในการทำกำไรของบริษัทอีกต่อไป

4.  ความเสี่ยงในการจ่ายเงินปันผล

  จากการที่บริษัทฯได้ทำการปรับโครงสร้างหนี้ทั้งหมดของกิจการด้วยการยื่นคำร้องขอต่อศาลเสนอแผนฟื้นฟูกิจการตามพระราชบัญญัติล้มละลาย
  และศาลได้มีคำสั่งเห็นชอบด้วยแผนฟื้นฟูและแต่งตั้งบริษัท ไทยไวร์โพรดัคท์ จำกัด(มหาชน)
  เป็นผู้บริหารแผน ส่งผลให้บริษัทฯสามารถปรับโครงสร้างหนี้ได้ทั้งหมดนั้น

  เนื่องจาก แผนฟื้นฟูกิจการดังกล่าวได้กำหนดว่า
  ผู้บริหารแผนจะไม่จ่ายเงินปันผลยกเว้นจะได้รับความยินยอมจากเจ้าหนี้

  ดังนั้น ผู้ถือหุ้นจึงมีความเสี่ยงที่จะไม่ได้รับเงินปันผล